2022 9 6
LT
Europos Sąjungos oficialusis leidinys
C 342/107 2022 m. vasario 16 d., trečiadienis
Teisinė priemonė ir tolesni veiksmai
29. ragina Komisiją, kadangi Žaislų saugos direktyva veikia kaip de facto reglamentas, apsvarstyti, ar jos peržiūra galėtų suteikti galimybę paversti ją reglamentu, siekiant padidinti jos veiksmingumą ir efektyvumą ir išvengti įgyvendinimo nenuoseklumo valstybėse narėse ir rinkos susiskaidymo;
30. ragina Komisiją būsimos peržiūros metu įvertinti, ar atliekant būsimą Žaislų saugos direktyvos peržiūrą reikėtų platesnio pobūdžio pakeitimų dėl to, ar įtraukti mechaninius ir fizinius reikalavimus, kancerogenines, mutagenines arba toksiškas reprodukcijai medžiagas, nitrozaminų ir nitrojunginių ribines vertes, taip pat alerginių kvapiųjų medžiagų ir pavojingų cheminių medžiagų ženklinimo nuostatas, ir kaip tai būtų galima padaryti, siekiant sudaryti sąlygas lengvai ir lanksčiai atlikti pakeitimus;
31. yra susirūpinęs, kad kai kurie gamintojai vengia laikytis Žaislų saugos direktyvos teigdami, kad jų gaminiai nėra žaislai, nors jie akivaizdžiai naudojami kaip žaislai; pabrėžia, kad Komisijos rekomendaciniai dokumentai yra naudingi siekiant paaiškinti, ar gaminys yra žaislas, ar ne, ir užtikrinti suderintą Žaislų saugos direktyvos įgyvendinimą, kuris būtų naudingas ir rinkos priežiūros institucijoms, ir ekonominės veiklos vykdytojams; visgi pabrėžia, kad vis dar yra produktų „pilkojoje zonoje“, todėl ragina Komisiją būsimoje Žaislų saugos direktyvos peržiūroje spręsti šią problemą patikslinant žaislų apibrėžtį; pabrėžia, kad šiuo tikslu reikia atviro ir konstruktyvaus dialogo su atitinkamais suinteresuotaisiais subjektais;
32. pabrėžia svarbų žaislų vaidmenį vaikų ugdyme ir įgūdžių ugdymui ir pedagoginę paramą, kurią jie teikia naujų užduočių vykdymui ir įgūdžių tobulinimui bei mokymuisi nuo labai ankstyvo amžiaus; ragina Komisiją persvarstyti žaislų direktyvą, siekiant pagerinti žaislų saugą ir kartu sumažinant naštą bei administracines ir teisines išlaidas gamintojams, kad būtų galima užtikrinti aiškias sąlygas, kuriomis visi vaikai Europos Sąjungoje galėtų naudotis saugiais ir įperkamais žaislais;
33. mano, kad vartotojams ir vertės grandinių dalyviams reikia informacijos, kad jie galėtų skatinti tvaresnį elgesį; todėl ragina Komisiją poveikio vertinime išanalizuoti, ar žaislų patvarumas ir pataisomumas gali turėti įtakos jų saugai, ir, jei toks poveikis įrodytas, išnagrinėti, ar į ženklinimo nuostatas būtų galima proporcingai ir neribojamai įtraukti geresnę informaciją apie žaislų patvarumą ir pataisomumą; atsižvelgdamas į tai mano, kad būtų galima naudoti novatoriškus ir skaitmeninius sprendimus, kad ši informacija būtų prieinama vartotojams, užtikrinant, kad saugos informacija būtų aiškiai atpažįstama, kartu vengiant pernelyg didelės naštos įmonėms ir kuo labiau sumažinant pakavimo medžiagų kiekį;
34. mano, kad įspėjimai ir informacija apie saugą yra svarbūs vartotojams; pažymi, kad papildomi ženklinimo reikalavimai turėtų būti apriboti iki būtiniausiųjų, kad nuo jų nebūtų nukreiptas dėmesys; ragina Komisiją įvertinti galimybę elektroniniu būdu nurodyti galutiniam vartotojui neskirtą atitikties informaciją;
Duomenys
35. pabrėžia, kad nuoseklių ES masto statistinių duomenų apie nelaimingus atsitikimus, kuriuos sukėlė žaislai, stoka sukėlė sunkumų kiekybiškai įvertinti Žaislų saugos direktyva suteiktą apsaugos lygį ir panaudoti šiuos duomenis atliekant su žaislais susijusį standartizavimo darbą; mano, kad koordinavimo ir finansavimo nepakankamumas ES lygmeniu yra pagrindinė priežastis, dėl kurios trūksta nuoseklių duomenų, ir ragina Komisiją ateityje atliekant direktyvos peržiūrą spręsti šį klausimą; ragina Komisiją įvertinti galimybę sukurti visos Europos nelaimingų atsitikimų ir sužalojimų duomenų bazę, kurioje būtų speciali žaislams skirta skiltis, kuri būtų vieša, patogi naudoti ir prieinama valdžios institucijoms, vartotojams ir gamintojams, ir kurioje būtų galima įvesti ir rinkti informaciją apie nelaimingus atsitikimus ir sužalojimus, kurie įvyksta dėl pavojingų žaislų, įskaitant internetu parduodamus žaislus; be to, mano, kad papildoma galimybė būtų naudoti rodiklius ir duomenis, pvz., surinktus iš Rinkos priežiūros informacinė ir ryšių sistemos, „Saugos vartų“ ir bendrų veiksmų, siekiant įvertinti Žaislų saugos direktyvos veiksmingumą, ir ragina Komisiją įvertinti galimybę sukurti skaitmeninius sprendimus, kurie galėtų pagerinti atsekamumą tiekimo grandinėje ir prisidėti prie aukštesnio žaislų saugos lygio;